आईआईटी, मुंबई में एमएससी की पढ़ाई के दौरान ही साई भास्कर रेड्डी सिविल सर्विसेज एग्जाम के लिए तैयारी करने लगे। तैयारी में उन्होंने घण्टों लाइब्रेरी में पढ़ाई करते हुए बिताये। तैयारी करने के बाद जब उन्होंने सिविल सर्विसेज एग्जाम लिखा और जो परिणाम आये उससे उन्हें एहसास हो गया कि ज्ञान होना अलग बात है और सिविल सर्विसेज एग्जाम में पास होना अलग बात है। इस एग्जाम में पास होने के लिए एक ख़ास रणनीति की ज़रुरत होती है। ये ज़रूरी नहीं कि विषय पर ज़बरदस्त पकड़ रखने वाला हर शख्स एग्जाम में पास हो जाएगा। अगर रणनीति नहीं है तो अच्छे से अच्छा विद्वान भी ये परीक्षा पास नहीं कर सकता। साई भास्कर रेड्डी भले ही सिविल सर्विसेज परीक्षा पासकर आईएएस नहीं बन पाये, लेकिन उन्हें इस बात की खुशी है कि एग्जाम की तैयारी में जो ज्ञान उन्होंने अर्जित किया, उससे उन्हें जीवन में बहुत लाभ मिला। इतना ही नहीं इस ज्ञान की वजह से ही वे दूसरों की मदद भी कर पाये।